b"\n_START_ARTICLE_\nEdifici del Banc de Reus\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici cantoner de dues plantes. La composici\xc3\xb3 de la fa\xc3\xa7ana \xc3\xa9s sim\xc3\xa8trica, sobre dos semipilars que ordenen tres espais corresponents a les tres obertures. Sobre els arcs de mig punt de la planta baixa es situa recolzat sobre una m\xc3\xa8nsula un balc\xc3\xb3 corregut que divideix horitzontalment les dues meitats de la fa\xc3\xa7ana. Els elements d'inter\xc3\xa8s de la part superior s\xc3\xb3n tres frontons triangulars sobre cadascuna de les llindes de les obertures. El balc\xc3\xb3 del primer pis disposa de ferro forjat en les baranes, formant diversos dibuixos. Com a remat de la fa\xc3\xa7ana hi ha una cornisa amb divuit m\xc3\xa8nsules. A continuaci\xc3\xb3 hi ha tot un mur de pedra a la part central amb una s\xc3\xa8rie d'elements cl\xc3\xa0ssics que envolten un rellotge. Als laterals hi ha uns ampits que tenen dotze balustres per costat.\n_START_SECTION_\nHist\xc3\xb2ria\n_START_PARAGRAPH_\nEl Banc de Reus va ser fundat el 1862 per iniciativa de Maci\xc3\xa0 Vila, Pere \xc3\x92dena Josep M. P\xc3\xa0mies, Antoni Llorens i Joan Grau i Company. El solar va ser adquirit pel Banc el 1872 i la fa\xc3\xa7ana de l'edifici \xc3\xa9s del 1877. El Banc de Reus va ser arrossegat per la fallida del Banc de Catalunya el 1931. El 1933 va passar a ser Banc Hispano-Colonial, que el 1950 va ser absorbit pel Banc Central. Actualment t\xc3\xa9 usos comercials."